แอสเซทพลัสเฮ!หุ้นตปท.พุ่ง
บลจ.แอสเซท พลัส ปลื้มหุ้นต่างประเทศวิ่งแรง หนุนกองแอสเซทพลัสสตาร์ 2 จ่ายผลตอบแทน 5.5% ใน 4 เดือน พร้อมเพิ่มน้ำหนักลงทุนหุ้นสถาบันการเงินสหรัฐ
21 ก.ย. 2555

บลจ.แอสเซท พลัส ปลื้มหุ้นต่างประเทศวิ่งแรง หนุนกองแอสเซทพลัสสตาร์ 2 จ่ายผลตอบแทน 5.5% ใน 4 เดือน พร้อมเพิ่มน้ำหนักลงทุนหุ้นสถาบันการเงินสหรัฐ 
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส กล่าวว่า ตลาดหุ้นทั่วโลกปรับเพิ่มขึ้นอย่างต่อเนื่อง ทำให้กองทุนเปิดแอสเซทพลัสสตาร์ 2 ซึ่งเป็นกองทุนผสมเน้นลงทุนหุ้นต่างประเทศ อายุโครงการ 18 เดือน สามารถจ่ายคืนผลตอบแทนในอัตรา 5.5% ได้ภายในเวลาประมาณ 4 เดือน 
ทั้งนี้ กองทุนมีนโยบายทยอยทำกำไร โดยรับซื้อคืนหน่วยลงทุนอัตโนมัติ เมื่อมูลค่าหน่วยลงทุนปรับขึ้นทุกๆ 5% จากมูลค่าหน่วยลงทุนเริ่มต้น
“ในปัจจุบันผู้จัดการกองทุนได้เพิ่มสัดส่วนการลงทุนในหุ้นกลุ่มสถาบันการเงินสหรัฐที่มีฐานเงินทุนแข็งแกร่ง และมีความสามารถที่จะรองรับความเสี่ยง โดยคาดว่าเป็นกลุ่มที่ได้ประโยชน์จาก QE 3 นอกจากนี้ได้เพิ่มสัดส่วนการลงทุนในหุ้นกลุ่มภาคการบริโภคที่ยังคงมีแนวโน้มการเติบโตอนาคต เราเชื่อมั่นว่าจากสภาวะเศรษฐกิจที่คลี่คลายในทิศทางที่ชัดเจน กองทุนนี้จะสามารถสร้างผลตอบแทนได้อย่างน่าพอใจในระยะเวลา 14 เดือนที่เหลือ” นางลดาวรรณ กล่าว
ณ สิ้นเดือน ส.ค. 2555 กองทุนนี้เน้นลงทุนหุ้นสหรัฐกลุ่มเทคโนโลยีสารสนเทศ ประมาณ 28% กลุ่มสื่อสาร ประมาณ 13% รวมถึงกลุ่มยานยนต์และกลุ่มธนาคารพาณิชย์ มีสัดส่วนลงทุนกลุ่มละประมาณ 7%